Нобэрэ пщэдейрэ
ЩэкIуэгъуэм и 22, махуэку
Къуэхэм я дунейпсо махуэщ
Урысейм щагъэлъапIэ Психологхэм я махуэр
Азербайджаным юстицэм и лэжьакIуэхэм я махуэр щагъэлъапIэ
Армением и банк лэжьакIуэм и махуэщ
Ливаным и щхьэхуитыныгъэм и махуэщ. 1943 гъэм Ливан Республикэр Франджым и тепщэныгъэм къызэрыщIэкIым теухуа унафэ къащтащ. Ар я махуэ нэхъ лъапIэхэм ящыщу къалъытэ ливанхэм.
1717 гъэм Пётр Езанэм къыдигъэкIащ Астрахань губернэ щхьэхуэ къызэрызэрагъэпэщым теухуа унафэ.
1917 гъэм Канадэм къыщызэрагъэпэщащ иджыпсту дунейм пщIэ нэхъ щызиIэхэм ящыщ спорт зэгухьэныгъэр — Лъэпкъ хоккей лигэр — НХЛ-р.
1941 гъэм Ладогэ гуэлым пхыкI мыл гъуэгур («ГъащIэм и гъуэгу» зыфIащауэ щытар) къызэIуахащ.
1956 гъэм Мельбурн (Австралие) къыщызэIуахащ ХVI гъэмахуэ Олимп джэгухэр. Ахэр екIуэкIащ щэкIуэгъуэм и 22 — дыгъэгъазэм и 8-хэм. Абы хиубыдэу шы спортымкIэ зэхьэзэхуэхэр Стокгольм (Швецие) щызэхэтащ 1956 гъэм мэкъуауэгъуэм и 10 — 17-хэм.
1960 гъэм СССР-м къыщыдагъэкIащ «Запорожец» автомобилыщIэр.
1963 гъэм Даллас къалэм щаукIащ США-м и 35-нэ президенту щыта Кеннеди Джон.
1982 гъэм Набережные Челны къалэм зэреджэр Брежнев жиIэу зэрахъуэкIащ. 1988 гъэм щIышылэм и 6-м къалэм нэхъапэм иIа цIэр иратыжауэ щытащ.
1990 гъэм Инджылызым и премьер-министр Тэтчер Маргарет хъыбар зэбгрыригъэхащ илъэс пщыкIузкIэ зытета а къулыкъум зэрытекIым теухуауэ.
Урыс лексикограф, тхакIуэ, дохутыр, нобэми къагъэсэбэп урысыбзэ псалъалъэ зэхэзылъхьа Даль Владимир къызэралъхурэ илъэс 217-рэ ирокъу.
Къэрал, дзэ къулыкъущIэ, Франджым и 18-нэ президенту щыта Шарль де Голль къызэралъхурэ илъэси 128-рэ ирокъу.
Совет усакIуэ-уэрэдус, СССР-м и Къэрал саугъэтыр зрата Добронравов Николай и ныбжьыр илъэс 90 ирокъу.
Мэкъумэш щIэныгъэхэм я доктор, профессор, РАЕН-м и академик, КъБР-м мэкъумэш хозяйствэмкIэ щIыхь зиIэ и лэжьакIуэ Уэлджыр Мушэхьид и ныбжьыр илъэс 85-рэ ирокъу.
Совет фигуристкэ, СССР-м спортымкIэ щIыхь зиIэ и мастер, Олимп джэгухэм тIэунейрэ щытекIуа Белоусовэ Людмилэ къызэралъхурэ илъэс 83-рэ ирокъу.
Журналист, политик цIэрыIуэ, УФ-м печатымкIэ и япэ министру щыта Полторанин Михаил и ныбжьыр илъэс 79-рэ ирокъу.
Физико-математикэ щIэныгъэхэм я доктор, КъБКъУ-м и профессор, ЩIДАА-м и академик, КъБР-м щIэныгъэмкIэ щIыхь зиIэ и лэжьакIуэ, Къэбэрдей-Балъкъэрым и Къэрал саугъэтыр зрата Шыбзыхъуэ Азэмэт и ныбжьыр илъэс 78-рэ ирокъу.
Урысей щIэныгъэлI, политик, УФ-м и Совет Нэхъыщхьэм и унафэщIу щыта Хасбулатов Руслан и ныбжьыр илъэс 76-рэ ирокъу.
КъБР-ми АР-ми щIыхь зиIэ я артист Иуан Владимир къызэралъхурэ илъэс 75-рэ ирокъу.
Журналист, КъБР-м щэнхабзэмкIэ щIыхь зиIэ и лэжьакIуэ Беслъэней Владимир и ныбжьыр илъэс 69-рэ ирокъу.
Адыгэ лъэпкъ фащэр дынымкIэ дизайнер, модельер, урысейпсо, дунейпсо зэпеуэ куэдым щытекIуа Сэралъп Мадинэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, уэшх къыщешхынущ. Хуабэр махуэм градуси 3 — 4, жэщым градус 0 — 2 щыхъунущ.
ЩэкIуэгъуэм и 23, мэрем
Къэзахъстаным и гъуэгу полицэм и махуэщ
Японием щагъэлъапIэ лэжьыгъэм фIыщIэ хуэщIыным и махуэр
Зыри къэмыщэхуным и дунейпсо махуэщ
ПсыкIэ зэIыпх хъу лэчым и махуэщ
1725 гъэм зэхэтащ Петербург щIэныгъэхэмкIэ и академием и япэ зэхуэсыр.
1763 гъэм Екатеринэ II Урысейм Медицинэ коллегие къыщызэригъэпэщащ.
1917 гъэм ЦIыхубэ комиссархэм я советым унафэ къищтащ Урысейм нэхъапэм щыIа лIакъуэ-къулыкъу зэхэтыкIэр щымыгъэIэжыным теухуауэ.
1920 гъэм къызэIуахащ Жуковскэм и цIэр зезыхьэ дзэ-хьэуа академиер.
1965 гъэм Москва СССР-м и Кинематографистхэм я зэгухьэныгъэр къыщызэрагъэпэщащ.
1993 гъэм Москва къалэм къищтэжащ 1781 гъэм ягъэувауэ щыта гербыр.
2006 гъэм УФ-м и Правительствэм унафэ къищтащ Ипщэ федеральнэ университет къызэгъэпэщыным теухуауэ. Тэн Iус Ростов дэт а еджапIэ нэхъыщхьэр къэралым и вуз нэхъыфIхэм хабжэ хъуащ а илъэсипщIым къриубыдэу.
Адыгэ еджагъэшхуэ, тхыдэдж, филолог, узэщIакIуэ Нэгумэ Шорэ къызэралъхурэ илъэс 224-рэ ирокъу.
США-м и 14-нэ президент Пирс Франклин къызэралъхурэ илъэс 214-рэ ирокъу.
Урыс тхакIуэ, критик, Совет къэралым цIыхубэм щIэныгъэ егъэгъуэтынымкIэ и комиссару щыта Луначарский Анатолий къызэралъхурэ илъэси 143-рэ ирокъу.
Адыгэ усакIуэ цIэрыIуэ, зэдзэкIакIуэ, щIэныгъэлI КIуащ БетIал къызэралъхурэ илъэс 98-рэ ирокъу.
УсакIуэ, журналист, зэдзэкIакIуэ Уэрэзей Афлик къызэралъхурэ илъэс 71-рэ ирокъу.
Филологие щIэныгъэхэм я доктор, тхакIуэ ХьэкIуащэ Мадинэ къыщалъхуа махуэщ.
«Адыгэ псалъэ» газетым политикэмкIэ, жылагъуэмрэ лъэпкъ IуэхухэмкIэ и къудамэм и унафэщI, АР-м щIыхь зиIэ и журналист НэщIэпыджэ Замирэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, уэс къыщесынущ. Махуэм хуабэр градуси 3 — 4, жэщым щIыIэр градуси 6 — 4 щыхъунущ.
